Menaikhmos

Menaikhmos (gresk: Μέναιχμος, født ca. 380 f.Kr., død 320 f.Kr.)  var en gresk matematiker som var elev av Eudoxus og Platon. Ingen av hans arbeider har overlevd opp igjennom årene, og lite er kjent om hans liv. Det meste kommer fra omtale i verkene til Proklos og Eratosthenes. 

Menaikhmos regnes for å være den første matematiker som studerte kjeglesnitt systematisk. Disse fremkom ved å betrakte et plan som snitter en kjegle og står vinkelrett på dennes sidekant. Avhengig om kjeglens åpningsvinkel var spiss eller stump, ville kjeglesnittet bli henholdsvis en ellipse eller hyperbel. Det spesielle tilfellet med en rettvinklet kjegleåpning, ville gi en parabel.  Han brukte disse kurvene til å finne løsninger av det deliske problemet med kubens fordobling.

Mye tyder på at Menaikhmos var lærer for Aleksander den store. I den forbindelsen tilskrives han fyndordet: «Det finnes  ingen kongsvei til matematikken».

Referanser

Litteratur
 C.B. Boyer, A History of Mathematics, Princeton University Press, New Jersey (1985). ISBN 0-691-02391-3.

Eksterne lenker
  MacTutor, Menaechmus, University of St. Andrews, Scotland.

Kategori:Greske matematikere fra oldtiden
Kategori:Geometere